Dinamo a învins UTA, scor 2-0, duminică seară, 12 mai, în ultima etapă din play-out, și a scăpat de retrogradarea directă, grație înfrângerilor suferite de FC Botoșani și FC Voluntari. Alb-roșii vor juca baraj de menținere/promovare în SuperLiga cu Csikszereda Miercurea Ciuc, locul 6 din play-off-ul Ligii 2.
Dinamo dispută pentru a treia oară în ultimii trei ani baraj de menținere/promovare în SuperLiga. În 2022, alb-roșii au picat în Liga 2 după un baraj cu U Cluj. ”Câinii” au revenit anul trecut în primul eșalon după alt baraj, cu FC Argeș.
Contactat de FANATIK, Robert Ilyeș, antrenorul formației Csikszereda Miercurea Ciuc, a declarat că nu și-ar fi dorit să întâlnească Dinamo.
”Eu îmi pun mari speranțe. Zic că dacă am juca primul meci acasă ne-ar avantaja, să luăm o opțiune pentru retur. Suntem conștienți că vom juca împotriva unuia dintre cele mai titrate echipe din România. Asta e! Vom vedea ce se întâmplă. Nu pot să spun dacă Dinamo e favorită. Sunt puțin supărat. Mi-aș fi dorit să nu jucăm cu Dinamo”, a afirmat fostul mijlocaș al Rapidului, Robert Ilyeș.
Partidele de barajul pentru promovarea/menținerea în SuperLiga se va disputa în „dublă” manșă. Turul va avea loc vineri, 17 mai, iar returul se va disputa luni, 20 mai. Ambele meciuri sunt programate de la ora 20:00.
Tragerea la sorți pentru stabilirea ordinii de disputare a meciurilor de baraj pentru menținerea sau promovarea în SuperLiga este programată luni, 13 mai, de la ora 11:00, Casa Fotbalului.
În celălalt meci de baraj se vor întâlni FC Botoșani și CS Mioveni, locul 5 din Liga 2. Constantin Schumacher, antrenor formației CS Mioveni, mizează pe dorința echipei sale de a reveni în SuperLiga.
”Era greu cu orice altă echipă. FC Botoșani este echipă de Liga 1, care are alt nivel decât al nostru, dar ne vom juca șansa. De asta am ajuns să jucăm baraj. Vom face tot posibilul să jucăm de la egal la egal cu Botoșani, care a demonstrat o creștere de formă în ultimele etape. S-a văzut mâna lui Bogdan Andone.
Nu știu dacă e diferență între Mioveniul de acum și cel care a retrogradat din Liga 1. Eu știu însă că am o echipă cu inimă, care va munci, se va bate pentru fiecare minge și sunt sigur că nu le va fi ușor celor de la Botoșani”, a declarat Constantin Schumacher, pentru FANATIK.
FC Voluntari și FC U Craiova 1948 au retrogradat direct în Liga 2. Din Liga 2 au promovat Unirea Slobozia și Gloria Buzău, echipe clasate pe locurile 1, respectiv 4.
Corvinul Hunedoara și CSC Șelimbăr, ocupantele pozițiilor 2 și 3 nu au avut drept de promovare în această ediție de campionat.